钦定古今图书集成/理学汇编/文学典/第195卷 > 《为东平薛太守进王氏瑞诗表》高适
## 钦定古今图书集成/理学汇编/文学典/第195卷 > 《为东平薛太守进王氏瑞诗表》高适

臣某言：符瑞之兴，实由王政；歌诗之作，本自《国风》。伏
见范阳卢某母琅琊王氏，性合希夷，体于静默，精微
道本，驰骛元关，旁通天地之心，预纪休征之盛。去景
龙二载，撰《天宝回文》诗，凡八百一十二字。循环有数，
若寒暑之递迁；应变无穷，谓阴阳之莫测。诫其子曰：
“吾没之后，尔密记之，当逢大道之朝，必遇非常之主。”
则真图之制，便可上言，君亲之义不违，犬马之诚斯
在。臣早识其子，常与臣言，星霜屡移，书奏仍阙。以岁
月滋久，旨趣幽微，沉吟耳目之前，倏忽祯祥之后。伏
惟皇帝陛下乘道御极，乃圣兴化，参日月之并明，一乾坤而同德。梯航万里，争饮淳和之风；臣妾四夷，尽
归仁寿之域。今陛下务于道，道可尽“乎；法于天，天实
长久。”是知与道齐运，比天同休，无疆之征，乃在兹矣。
则天授之美，其可替乎？章句粲然，所谓没而不朽者
也。臣某诚惶诚恐，顿首顿首。昔汉幸甘泉，且昧神君
之语；周穷辙迹，徒称王母之谣。岂若迥出名言，高悬
响像，应皇王之丕命，运宫商于景福。且夫灵芝嘉禾，
以草木之瑞者；黄龙“丹雀；以禽兽之瑞者，犹能扬光
帝载，标榜颂声。方之真图，彼未为得。特望编之史策，
列在乐章，则陛下先于天而听于人也。臣才术浅劣，
谬忝藩条，曾微涓尘，以答万一。恒驰北极，每切子牟
之恋；遥奉南山，愿效封人之祝”云云。